**Ferragosto JAM uz Addiko Bank broji mjesec dana do festivala**

**Ferragosto JAM** sinoć je na druženju s medijima u zagrebačkom klubu Kavez (Vintage Industrial Bar) predstavio generalnog sponzora festivala, **Addiko Bank**. Pojačanje jakim partnerom stiže mjesec dana prije početka festivala na Orahovačkom jezeru koji ove godine uz brojna velika imena slavi 10 godina postojanja.

 *„Dug je put bio da dođemo do ovih deset godina. Kad smo kretali nitko nije sanjao da će ovo postati jedan od najvećih, ako ne i najveći festival u Slavoniji. Jednom kad imaš kvalitetnog partnera možeš sve dići na još bolju i profesionalniju razinu. Vjerujem da ćemo ove godine uz Addiko moći uistinu reći da je Ferragosto 10 bio najbolji dosad“,* okupljenim se medijima na početku druženja obratio jedan od organizatora, **Ivan Šišuljak**.

 *„Addiko Bank je kao moderna, jednostavna i izravna banka prepoznala ideju i sponzorstvom dala podršku najznačajnijem glazbenom festivalu u Slavoniji koja nam je iznimno važna regija. U Addiku vjerujemo u važnost i potrebu mlade generacije da s puno strasti i životne energije konzumira modernu kulturu, a pokroviteljstva glazbenih, filmskih i drugih kulturnih događaja u skladu su s našom poslovnom filozofijom jasnog i jednostavnog bankarstva“*, istaknula je **Maja Čulig**, direktorica marketinga Addiko Grupe.

Svojim su se osvrtima u opuštenoj atmosferi pridružili i glazbeni kritičar Zoran Stajčić i osječki reper Kandžija koji je rastao s festivalom i čak nastupio prve godine njegova održavanja.

*„Prvi Ferragosto je bio teški entuzijazam, dosta skromnije. Organizatori su bili dio hip hop scene pa je tako to krenulo. Drago mi je da je to naraslo i da se stvari pomiču. Prijašnjih godina atmosfera je bila ludnica, a kakvo nas tek ludilo ove godine očekuje – jedva čekam vidjeti“*, prepričao je **Kandžija** koji je ove godine dio bogatog line up-a krcatog imenima domaće i regionalne scene.

**Zoran Stajčić** iz perspektive glazbenog kritičara istaknuo je važnost postojanja festivala van Zagreba i popularnih morskih lokacija: *„Ja jesam iz metropole, ali sam uvijek za decentralizaciju. Održati ovakav festival, dovesti takve izvođače u top terminu, u Orahovici vjerujem da je 10 puta teže nego bilo gdje, pogotovo ljeti. Super je što je festival profiliran, organizatori biraju recentne izvođače i program je kvalitetan. Vjerujem da on svojim kapacitetima, ali i kvalitetom ubuduće može rasti.“*

Glavna pozornica, Addiko Piknik Stage, ugostit će veličine kao što su Bajaga i Instruktori, Neno Belan i Fiumens koji dolaze u specijalnom setu gdje izvode isključivo hitove Đavola, Elemental, PipsChips&Videoclips, Repetitor, Bolesna braća, Bad Copy, Laka, Jonathan i mnogi drugi. Izštekani stage donosi probranu ekipu vrsnih kantautora u akustičnim izdanjima, stage #Dobrojutro stavlja naglasak na elektroniku i srodne žanrove, Dance hard stage priprema eklektičan žanrovski miks, a po prvi put u povijesti festivala na jezeru će se održati Silent party.

*„Cijelu Ferragosto priču zapravo najviše prodaje to jezero. Svjesni smo da svake godine to privlači publiku. Svaki put kad netko dođe i pozove druge ljude najčešće je zbog tog 'dođi uz jezero, roštiljamo, kampiramo, kupamo se'“*, navodi organizator **Marko Nemec**.

Festival ima i jednu svoju posebnost koju se organizatori ističu kao doslovno viralnu: *„S obzirom da je dobra jeka na jezeru, svih 15 tisuća ljudi u nekom trenu počne vikati 'eeeeeee' iz nekog nepoznatog razloga. Mislim da je to postalo nešto što je prepoznatljivo i što drugi festivali nemaju. Upravo to druženje oko jezera čini čar ovog festivala. Shodno tome, razvila se ta neka ferragostovska subkultura.“*

Festival na Orahovačkom jezeru od 3. do 6. kolovoza privući će više od 15 tisuća ljudi. Više od 30 izvođača čini jubilarno izdanje festivala najvećim dosad.